Milanová, Natália, ministerka kultúry SR (2022-05-24):
Vážený pán predsedajúci, vážené panie poslankyne, páni poslanci, vážený pán poslanec Jarjabek, pri všetkej úcte, počuli sme slovo Rezníkovo. No, nepovedala by som, že aj, dovolím si to tak zúžiť, pretože to všetko, čo tu bolo povedané, my sme niekoľkokrát aj čítali, dokonca by som povedala, že v niektorých pasážach CTRL C, CTRL V z toho, čo mám v oficiálnom liste podpísanom pánom Rezníkom. Ale ako ja toto beriem. Avšak reagovali ste a sám ste to aj priznali, na ten návrh zákona, ktorý bol podaný sem do prvého čítania. Odvtedy dosť vody pretieklo v Dunaji a my sme sa aj so zástupcami RTVS stretli, veľmi intenzívne sme diskutovali a ten pozmeňujúci návrh, ktorý predložil pán poslanec Šefčík, bol aj výsledkom diskusií a ponosov a pripomienok zo strany RTVS. Takže naozaj sme sa snažili veľmi, ako pri... veľmi otvorene prijať to, na čo RTVS poukazovala, a aj to do veľkej miery akceptovať. To znamená, čo sa napríklad týka multiplexu, ten na základe vzájomnej dohody bude nastavený po vzájomných konzultáciách, aby boli obidve strany spokojné. Avšak to, ako ten systém fungoval doteraz, že RTVS mala svoj verejnoprávny multiplex iba sám pre seba, nemohol doňho nikto vstupovať, ani keď ten priestor nebol celý využitý, sme nepovažovali úplne za optimálne, pretože ak tam je nejaká kapacita, ktorá môže byť ponúknutá aj iným vysielateľom, nuž prečo by ponúknutá byť nemohla. Čo sa týka, otvorili ste tu vlastne viacero tých tém. Otvorili ste tému Rady pre vysielanie a retransmisiu, tam rovnako došlo k vzájomnej dohode. Finančné krytie je zabezpečené, rovnako ako navýšenie multimodálneho obsahu, to je tiež pokryté finančne. Takže žiadne obavy alebo maľovanie čerta na stenu tu nie je celkom namieste. Navyše smernica hovorí o tom, že práve tento obsah navýšený má byť, tak aby ľudia so zrakovým a sluchovým postihnutím mohli prijímať informácie na takej úrovni, aby to bolo pre nich zrozumiteľné. Otvorili ste aj otázku toho, že teda sme v omeškaní. Nuž áno, sme v omeškaní. Ale povedzme si aj, prečo sme v tom omeškaní. Mňa mrzí, že sme na ministerstve nenašli v súvislosti s tou samotnou transpozíciou veľa toho pripraveného. Keby sme niečo na stole mali, určite je ten proces rýchlejší. To, čo by sme očakávali, sme však nenašli. Čo sa týka transpozície a toho, že náš návrh zákona je rozšírený, to už som povedala v úvode. V programovom vyhlásení vlády sme sa zaviazali ku komplexnej zmene mediálneho prostredia. To, že nám niekto vyčíta, že je to súčasťou transponovania európskej smernice, je legitímne. Samozrejme, je to legitímne, na druhej strane rozhodli sme sa naozaj prekopať v podstate štyri zákony. Štyri zákony ale, ktoré tu boli dvadsať rokov, pán poslanec, dvadsať rokov! Ony vôbec nereflektovali na online priestor. Na ten priestor, kde sa dnes odohrávajú diskusie, ktorý je dnes priestorom plným dezinformácií. A verejnoprávny vysielateľ, áno, mal by byť taký silný, že by práve ten verejný diskurz mal modelovať, manažovať tak, aby to spravodajstvo, tú objektivitu, tú vyváženosť informácií, aby tá bola zachovaná. Rozmýšľam ešte, že čo by som dodala, ešte budem reagovať na pani poslankyňu. Doteraz je to celoplošné vysielanie garantované na viac ako 80 %. My sme v našom vládnom návrhu zákona zvýšili na 90 %, takže to pokrytie je v podstate zákonom garantované ešte vyššie. Za mňa je to pre túto chvíľu všetko. Ďakujem veľmi pekne.